Nafarroako Parlamentuko Mahaiak, 2018ko martxoaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Mikel Buil García jaunak aurkezturiko mozioa, zeinaren bidez Nafarroako Gobernua premiatzen baita Etxebizitzak birgaitzeko foru plan bat abian jar dezan, energia-efizientziako eta irisgarritasuneko irizpideak jasoko dituena, eremu ahuletan kokatutako eraikinei zuzendua.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko martxoaren 19an

Lehendakaria: Ainhoa Aznárez Igarza

MOZIOAREN TESTUA

Podemos-Ahal Dugu talde parlamentarioari atxikitako foru parlamentari Mikel Buil García jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatu eta bozkatzeko.

Eraikinen efizientzia energetikoari buruzko Europako Parlamentuaren eta Kontseiluaren 2010/31/EE Zuzentarauak dio Europar Batasunean eraikinei dagokiela energia-kontsumo osoaren % 40. Hortaz, funtsezkoa da eraikuntzaren sektorean energia-kontsumoa murriztea eta iturri berriztagarrietatik datorren energia erabiltzea Batasunaren energia-mendetasuna eta berotegi-efektuko gasen isuriak murrizteko.

Halatan, energia-kontsumoa murrizte aldera hartutako neurriek ahalbidetuko dute, iturri berriztagarrietatik datorren energia sarriago erabiltzearekin batera, Klimari buruzko Parisko Akordioa betetzea, bai eta konpromisoei eutsi ahal izatea ere: tenperatura globalaren igoera 2ºC-ren azpitik mantentzea eta berotegi-efektuko gasen guztizko isuriak1990eko isuri-mailaren aldean gutxienez ere % 20 murriztea 2020an, eta gutxienez ere % 40, 2030ean.

Espainiari dagokionez, gure herriak 2020an egungo joerarekiko % 20 murriztu behar du bere kontsumoa, eta % 30, 2030ean. Eta % 1,5eko energia-aurrezpena egin behar du, 2026-2030 aldian % 1ekoa izan litekeena.

2010eko aurreikuspenek agerian utzi zuten EBren energia-efizientziaren arloko 2020rako helburua ez zela beteko eta, horrenbestez, beste neurri batzuk hartu beharko zirela bai Europan bai Espainian. Egoera horri aurre egiteko, Europako Batzordeak energia-efizientziaren arloko zuzentarau-proposamen bat aurkeztu zuen 2011n, eraikinen energia-efizientzia, energia-zerbitzuak eta kogenerazioa hobetzeko xedez. Proposamena 2012an onetsi zen, Energia-efizientziari buruzko 2012/27/EB Zuzentarauaren bidez.

Espainian, zuzentarau horien transposizio partziala egin zen Eraikuntzen efizientzia energetikoa ziurtatzeko oinarrizko prozedura onesten duen apirilaren 5eko 235/2013 Errege Dekretuaren bidez. Alabaina, ez ziren arlo guztiak jaso. 2017ko ekainean, FOM/588/2017 Aginduaren bidez, zuzentarau horretatik honako gomendio hau hartu zen: 2018tik aitzina, eraikin publiko berri guztiek izan beharko dute kontsumorik ia gabeko edo kontsumo oso txikiko eraikinak, eta 2020an eraikin pribatuei ere aplikatuko zaie betekizun hori.

Bestalde, 2014ko ekainean bukatu zen energia-efizientziari buruzko 2012ko zuzentarauaren transposizioa egiteko epea energia-auditoretzei, energia-zerbitzuen eta -auditoreen hornitzaileen kreditazioari eta energia-hornikuntzan efizientzia sustatzeari dagokienez. Espainiak ez zuenez bete, Batzordeak irizpen bat igorri zuen, transposizioa egiteko eskaerarekin. Gauzak horrela, 2016ko otsailean, garai hartan jardunean zegoen Gobernuak otsailaren 12ko 56/2016 Errege Dekretua onetsi zuen. Haren bidez, Efizientzia energetikoari buruzko 2012ko urriaren 25eko Europako Parlamentuaren eta Kontseiluaren 2012/27/EB Zuzentarauaren transposizioa egin zen energia-auditoretzei, energia-zerbitzuen hornitzaileen eta auditoreen kreditazioari eta energia-hornikuntzan efizientzia sustatzeari dagokienez. Arau horiei gehitu beharra dago oraintsu argitaratu izana 564/2017 Errege Dekretua, zeinaren bidez aldatzen baita Eraikinen efizientzia energetikoa ziurtatzeko oinarrizko prozedura onesten duen apirilaren 5eko 235/2013 Errege Dekretua, Europako Parlamentuaren eta Kontseiluaren 2010/31/EB Zuzentarauaren funtsezko betekizunak bermatzeko xedez.

2017ko ekainaren 26an, Europar Batasuneko Garraio, Telekomunikazio eta Energia Kontseiluak erabaki zuen jarrera finkatzea eraikinen energia-efizientziari buruzko zuzentarau-proposamen berrikusiaren gainean. Proposamen berrikusiak ezartzen duenez, bizitegietarako ez diren eraikinek ibilgailu elektrikoak kargatzeko puntuak edukiko dituzte, baldin eta hamar aparkaleku baino gehiago badituzte. Orobat jasotzen du eraikinetarako inteligentzia-adierazle bat eta berokuntzako eta aire egokituko instalazioen ikuskapenaren sinpletzea. Halaber proposatzen da 2020tik aitzina % 1,5eko energia-aurrezpena egitea betebehar gisa ezartzea, 2026tik 2030era bitarte % 1era jaits litekeena, helburuak betetzeari buruzko aurreikuspenen arabera.

Zuzentarauak bete beharraz harago, garrantzitsua da azpimarratzea energia-efizientzia lortzera bideratutako neurri guztiek hobetzen dituztela pertsonen ongizatea eta bizi-kalitatea. Hala, etxebizitzen birgaitzeak efektu positiboa du familiengan –izan ere, hobetu eginen dira beren etxebizitzen irisgarritasuna eta etxe barruko ongizatea–, baina baita herritar guztiengan ere. Horregatik bultzatu behar dira energia-efizientzia sustatzeko eta energia-eskaria murrizteko jarduketak, eraikinen kanpo-isolamenduaren bidezkoak, edo energia-iturri berriztagarrien sorkuntza suspertu. Halaber, garrantzitsua da kontuan hartzea ahulak diren edo bazterketa-arriskuan dauden auzoetako etxebizitzen birgaitzea bide baliagarria dela etxebizitza duin baterako eskubidea bermatzeko.

Nafarroan, Etxebizitzaren arloko laguntza-neurriak ezartzen dituen 22/2016 Foru Legeak ahalbidetu du UPNrekin geldiarazitako planak berriz ere abian jartzea –esaterako, Orvinakoa, Txantrea auzoan– eta diru-laguntzen portzentajea handitzea (laguntzen zenbatekoa % 43 igo da). Hori orobat lortu ahal izan da sektore ahulenak baliatu ahal izan direlako diru-laguntza jaso dezakeen gutxieneko aurrekontua jaitsi izanaz 6.000 eurokoa izatetik 2.000 eurokoa izatera. Lege berriarekin, energia-efizientziaren arabera ematen dira etxebizitza babestuetarako diru-laguntzak, halako moldez non kontsumo ia gabekoak izan beharko baitute 2019ko urtarrilaren 1etik aitzina.

Orain asmoa da, finean, hasitako aldaketan sakontzea, energia-eredu berri bateranzko trantsizioa bultzatuz, oinarri hartuta aurrezpena, energia-efizientzia eta energia berriztagarriaren autokontsumoa, Espainiaren ekonomian gaur arte erregai fosilekiko izan den mendekotasuna murrizteko; izan ere, kontsumitzen den energiaren % 75 egiten du, eta gure Barne Produktu Gordinaren % 5aren pareko galera dakar urtero.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du:

1. Etxebizitzak birgaitzeko foru plan bat abian jar dezan, energia-efizientziako eta irisgarritasuneko irizpideak jasoko dituena, eremu ahuletan kokatutako eraikinei zuzendua, tokian-tokian hirigintza-adierazleak oinarri hartuta eta eraikingintza nahiz populazioa kontuan hartuko dituena, “Tudela Renove” bezalako esperientzia pilotuei jarraikiz eta berariaz azpimarra jarrita bulego ibiltarietan, eta langile tekniko kualifikatuekin.

2. Plan bat egin dezan titulartasun publikoko eraikin berriak erosteko, energia-kontsumorik ia gabeko eraikin izaera izanen dutela bermatuko duena, Eraikingintzaren Kode Teknikoarekin bat.

3. Susta dezan eraikin berriek erregai fosilen murrizketa orokorra lortzen lagunduko dutela, ibilgailu elektrikoen kargatze adimentsurako beharrezkoak diren azpiegituren garapena bultzatuz.

5. Finantzaketa publikoko mekanismoak ezar ditzan, sektore ahulenei ahalbidetze aldera behar duten kreditua lortu ahal izanen dutela birgaitze-obretan diruz lagundu gabeko zatia egin ahal izateko, eraikin horiek A edo B energia-kalifikazioa lortu ahal izan dezaten.

6. Bere eskumenen esparruan bultza dezan eraikuntzaren sektoreko kualifikazio txikiko, ertaineko eta handiko langileen prestakuntza, birgaitzearen betekizun teknikoetara egokitze aldera horien lanbide-gaitasunak.

7. Hiri-plangintza bat susta dezan industrialdeetan edo/eta bizitegietan, balioan jarriko duena sistema termikoetan energia berriztagarriak erabiltzea, bai eta hiri-berokuntza eta -hoztea ere, ordezko energia-iturrien erabilerak eskaintzen duen aprobetxamendua bermatuz.

9. Hartu beharreko ikuskapen-, kontrol- eta diziplina-neurriak har ditzan, ziurtatze aldera Eraikingintzaren Kode Teknikoaren HE-4 dokumentuan jasotzen diren eguzki-instalazio termikoak –eta, bestela, horien ordez jarritako instalazioak– funtzionamenduan daudela eta erabateko jardunean funtzionatzen ari direla. Hori guztia, Eraikingintzaren Kode Teknikoaren arabera egin beharreko energia- eta CO2 emisioen aurrezpena lortzeko xedez.

Iruñean, 2018ko martxoaren 9an

Foru parlamentaria: Mikel Buil García